《签厅落成为赋长句》
宋代·喻良能

幕中英俊许谁先，一一骅骝拟着鞭。
老我漫夸森画戟，夫君端称泛红莲。
鸠工已见成轮奂，载酒何妨醉圣贤。
闻道公馀多暇隙，定持椽笔籋云烟。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。